Bibliotekernes festival for historie

Live i stuen: 1864 – De der mindes og de der glemtes
2023-11-23 16:30 - 17:15 (Europe/Copenhagen)
Krigen i 1864 vendte verden på hovedet – både politisk og samfundsmæssigt. Under krigen blev enkeltpersoner, såvel som familier dybt berørt af krigen. Det vidner blandt andet de over 100 mindesten på Dybbøl Banke og på Als om. Bag hver sten gemmer sig ikke blot historien om de der mistede livet for fædrelandet. Det er også historien om dem der har mistet en søn, en mand, en bror, eller måske en ven. Resten af landet gemmer også spor af krigen den dag i dag, i bl.a. kirker og på kirkegårde.

Endelig er der dem, der døde i krigens skygge – de civile. I 1864 var der landet over en voldsom overdødelighed blandt helt normale danskere. Disse finder man sjældent åbenlyst. Her må man på jagt i arkiver og kirkebøger.

Formidler ved Historiecenter Dybbøl Banke, Jens Jacob Refshauge Beck, leder os gennem optakten til og sporene efter krigen i 1864 og giver inspiration og fif til selv at lede videre.

Live i stuen

Arrangementet sendes live fra Noderummet, Vejle Bibliotekerne.

Se det streamede oplæg

Lokalt: Foredrag og filmvisning om De Hvide Busser
2023-11-23 15:00 - 17:00
Under en redningsaktion i slutningen af 2. verdenskrig blev flere tusinde skandinaviske kz-fanger reddet fra tyske koncentrationslejre.

Hør René Meyrowitsch fortælle den gribende historie om helt almindelige danskere, der satte livet på spil for at redde mennesker, heriblandt hans forældre og bror.

Efterfølgende viser vi hans anmelderroste dokumentar Befriet fra Hitlers helvede.

I år er det 80 år siden en af Danmarks største redningsaktioner fandt sted.

De Hvide Busser var hvidmalede rutebiler, busser m.m., som hentede danske og norske fanger hjem fra tyske kz-lejre. Det var flere tusinde fanger, der blev evakueret fra lejrene i de sidste måneder af 2. verdenskrig

Biblioteket byder på en kop kaffe og lidt sødt undervejs.

Arrangementet er et lokalt arrangement, og det bliver afholdt på Taastrup Bibliotek

Taastrup Hovedgade 86

2630 Taastrup

arrangementet er gratis, men der skal hentes billet her: Salg – Foredrag og filmvisning om De Hvide Busser (place2book.com)

Live i stuen: Deporteret - Danskere i tyske KZ-lejre
2023-11-22 19:00 - 19:45
Verden blev for alvor vendt på hovedet for de cirka 6.000 danskere, der under besættelsen blev deporteret til de nazistiske koncentrationslejre. De var blevet arresteret som modstandsfolk, kommunister, jøder, politifolk, såkaldt ”asociale” eller som følge af flere af de nævnte årsager. De kom til at opleve et fangesamfund, der blev styret af det omkringliggende samfunds bund. Det var typisk kriminelle medfanger, der skulle sprede terror blandt tusinder af deporterede fra hele det besatte Europa i op imod 1.000 forskellige lejre.I en samtale med moderator Hans Wendelboe Bøcher fortæller Jens-Christian Hansen om den dansksprogede litteratur, der behandler de nazistiske koncentrationslejre og de danskere der blev deporteret. En omfattende erindringslitteratur spiller her en særdeles vigtig rolle. Der kommer og gode råd til hvordan man selv kan orientere sig i den, hvis man for eksempel er interesseret i konkrete personers skæbne. Det kan eksempelvis være i forbindelse med slægtsforskning.Arrangementet streames live fra Hovedbiblioteket i Aalborg den 22/11 kl. 19.00.

Klik på linket herunder for at se med i din browser. Det foregår i Teams og virker først på dagen.

Link: Livestream “Deporteret” (Teams)

Jens-Christian Hansen er ph.d. og formidlingschef ved Vendsyssel Historiske Museum og har gennem mange år forsket i den danske koncentrationslejrerfaring. Han har blandt andet tilrettelagt og medvirket i programserien ”Deporteret – de nordjyske kz-fanger”, der kan streames på TV2Nord og TV2Play.

Live i stuen: Da aborten blev fri!
2023-11-22 16:30 - 17:15 | Roskilde Bibliotekerne, Dronning Margrethes Vej 14, Roskilde
For 50 år siden – den 24. maj 1973 vedtog Folketinget at indføre fri abort inden for de første 12 uger af graviditeten. Den frie abort betød at kvinder, for første gang i Danmarkshistorien, selv kunne bestemme hvor mange børn de ville have, samt med hvem og hvornår. Det betød samtidig et farvel til illegale aborter, graviditetsangst og fængselsstraffe.

Få historierne om forkæmperne for frivilligt moderskab, illegale aborter, svangerskabskommissionerne, abortugerne i 1960’erne og 1970’erne og debatten i Folketinget.

Live i stuen

Arrangementet sendes fra Roskilde Bibliotek. Du kan se med her fra siden. Eller du kan klikke på knappen og se med på Facebook

Se live fra den 22/11

Oplægsholder Jytte Nielsen, informationsspecialist i kønsforskning på Det Kgl. Bibliotek

Live i stuen: Da en natpotte tog livet af en skole - Skolegang på Albuen i Nakskov fjord i det 19 og 20 århundrede
2023-11-22 15:30 - 16:15
Skolens historie er ikke så lige til, som man skulle tro. Selv i de mindste samfund skulle børnene gå i skolen – men hvordan? På Albuen i Nakskov fjord lå der en lille skole til 12 børn, den blev bygget i 1940 og var kun i funktion under 2. Verdenskrig. Til gengæld havde den lang og spændende forhistorie, som handler om skolegang for fattige og rige børn på et sted, hvor vejr og vind sætter dagsordenen. Indtil en natpotte tog livet af den – det er virkelig historien vendt på hovedet.

Live i stuenArrangementet sendes fra Roskilde Bibliotek. Du kan se med her på siden. Du kan også med på Facebook ved at klikke på knappen.

Live fra den 22/11

Oplægsholder Ning de Coninck-Smith er professor i skolehistorie, Danmarks Institut for Pædagogik og Undervisning, Aarhus Universitet, Campus Emdrup, og har været redaktør på værket “Dansk skolehistorie”. (Foto af Lars Svankjær/Videnskabernes Selskab)

Lokalt: Er klassesamfundet tilbage?
2023-11-21 19:00 - 21:00 | Roskilde Bibliotekerne, Dronning Margrethes Vej 14, Roskilde
Litterære perspektiver på tidens store diskussion

Klassesamfundet er tilbage på dagsordenen. I hvert fald hvis man ser film og læser bøger. Men har det egentlig nogensinde været væk? Og hvad vil det overhovedet sige at tilhøre en socialklasse i dag? Hvem er arbejderklassen, hvad er en underklasse, og hvordan ser overklassen ud i Danmark i 2023?

Klasse handler om kamp, om skam og fortrængninger, om psykologi og sociologi, om os selv i forhold til de andre, og ikke mindst om vores ophav, der bliver ved med at leve videre i os, ligegyldigt hvor meget vi forsøger at slippe væk fra det. Vi skal dykke ned i nobelprisvinderen Annie Ernauxs sociale selvbiografier, kigge nærmere på Édouard Louis overvejelser om forholdet mellem kultur, seksualitet og socialt ophav, samt diskutere, hvad forfattere som Glenn Bech og Yahya Hassan kan fortælle os, om hvad klasse er, og ikke er, i Danmark i dag. For vi forstår ikke samfundet, hvis ikke vi forstår, hvordan samfundet også finder sted i os selv.

Litteraturkritiker og journalist Matthias Dressler-Bredsdorff præsenterer et foredrag, hvor vi skal se nærmere på tidens vigtigste litterære perspektiver på klassediskussionen – med et internationalt og filosofisk udblik, der runder såvel Karl Marx som sociologen Pierre Bourdieu.

Matthias Dressler-Bredsdorff (f. 1988). Cand.mag. i Litteraturvidenskab, kritiker ved Dagbladet Information, forhenværende lektor på Sorbonne i Paris.

Live i stuen: Tekstilindustrien – kom, så og sejrede
2023-11-21 19:00 - 19:45
Siden 1600-tallet har der været produktion af tøj i Midtjylland. Men da tekstilindustrien for alvor fik et opsving efter 2. Verdenskrig, satte det skub i forandringer så store, at livet og hverdagen på bare 20 år var blevet uigenkendeligt forandret. Fabrikker skød op i de midtjyske byer, og de var sultne på arbejdskraft, så efter fabrikkerne fulgte mennesker. I slutningen af 1960’erne voksende både Ikast og Herning med mindst en person om dagen. Med menneskerne fulgte nye parcelhuskvarterer, børnehaver, skoler, veje, torve, parker og idrætshaller. For livet handler ikke blot om at arbejde, men netop også om at leve. Det nye industriarbejde gav plads til fritid, og de midtjyderne kom for alvor til at kaste sig over sporten, som siden har spillet og stadig spiller en stor rolle for områdets sammenhængskraft. På kort tid havde det midtjyske landbrugsland fået baghjul af det moderne industrisamfund, som området står på fundamentet af i dag. Deltag i oplægget, når Museums direktør Kristine Holm-Jensen fortæller om, hvordan industrialiseringen vendte verden på hovet i Herning.

Sted: Arrangementet sendes live fra Tekstilmuseet Herning, Museum Midtjylland.

Se streaming 21/11

Live i stuen: Sprogø 1923 Åndssvageforsorgens prestigeprojekt
2023-11-21 15:30 - 16:15
Sprogø 1923. Åndssvageforsorgens prestigeprojekt for de moralsk åndssvage blev skabt ud af banebrydende politiske og videnskabelige visioner. Visionen var at bekæmpe fattigdom og degeneration. Isolation, opdragelse og sterilisation var kuren, som skulle sikre Danmarks fremtid. Spørgsmålet er dog, hvilken pris betalte Petras datter og alle de andre for at samfundet betragtede dem som “åndssvage” og “erotisk abnorme”?

Oplægsholder Sarah Smed er historiker og leder af Danmarks Forsorgsmuseum på Viebæltegaard i Svendborg.

Velkommen til Danmarks Forsorgsmuseum (svendborgmuseum.dk)

Arrangementet sendes live fra Odense Bibliotek, Historiens hus Odense. Du kan se med her Live i stuen: Spogø 1923 Åndssvageforsorgens prestigeprojekt | Facebook

Live i stuen: Sprogø 1923

Lokalt: Willerslevs forskningseventyr
2023-11-20 17:30 - 19:30 | Bibliografen i Bagsværd, Bagsværd Hovedgade 116, Bagsværd
Dokumentar om Willerslevs søgen efter de første amerikanere – med instruktørbesøg

Se dokumentaren ’Remains’, som følger verdens førende DNA-professor Eske Willerslev, når han undersøger 10.000 år gamle knogler, som rummer svarene på to af de mest omdiskuterede spørgsmål i amerikansk historie: Hvem var de første amerikanere? Og hvilken relation har de til nutidens oprindelige folk?

Mød også instruktør Linus Mørk, som har fulgt Eske Willerslev tæt de seneste 10 år på hans rejser overalt i verden og gennem hans karrieres største gennembrud, etiske dilemmaer og personlige kriser.

Billet 95 kr. på bibliografen.dk

Live i stuen: Med kurs mod New York
2023-11-20 16:30 - 17:15 | Roskilde Bibliotekerne, Dronning Margrethes Vej 14, Roskilde
Torsdag den 21. februar 1907 sejlede det store passagerskib S/S UNITED STATES ud af Københavns havn med kurs mod New York. Om bord var den berømte skuespiller Christian Zangenberg. Han skulle til USA og optræde for nogle af de mange danskere, der i de forløbne årtier var udvandret. Om bord på UNITED STATES var hundredvis af mennesker fra mange forskellige lande og samfundslag. Nogle var på jagt efter et bedre liv, andre var på vej til at genforenes med deres familie på den anden side af havet. Nogle rejste ud for atter at vende hjem, andre havde ingen returbillet.

Sammen med Zangenberg oplever vi livet om bord UNITED STATES og kaster blikket på udvandrerne, Amerikadamperne – og søsygen.

Thorbjørn Thaarup er historiker og museumsinspektør på M/S Museet for Søfart.

Live i stuen

Arrangementet sendes live fra Roskilde Bibliotek. Du kan se med her fra siden, når vi går i gang eller på Facebook.

Se live på Facebook

Foto: Camilla Hylleberg

Live i stuen: Nazisternes flugt til Flensborg i 1945
2023-11-20 15:30 - 16:15
Flensborg var endestation for »Rattenlinie Nord« – nazisternes flugtrute op gennem Nordtyskland i foråret 1945. Mellem 2000 og 3000 nazister gik under jorden i Flensborg fra maj-dagene i 1945 og fremefter. Flere af de helt store fisk gik i skjul i Flensborg om omegn, det gjaldt blandt andre Auschwitz-kommandanten Rudolf Höß, SS-rigsfører Heinrich Himmler, samt Goebbels berygtede radiostemme Lord Haw-Haw.

Det var også i Flensborg, at Dönitz-regeringen blev arresteret af briterne. Det var på Flensborg Fjord, at resterne af den tyske ubåds-flåde søgte hen og endte med at blive sænket som led i den såkaldte »Aktion Regenbogen«. Og på fjorden blev purunge mænd henrettet for faneflugt ved militære standretter. Det tragiske var, at de blev dømt til døden efter den tyske slutkapitulation den 8. maj 1945.

Hans Christian Davidsen udsendte i efteråret 2022 bogen Nazisternes sidste tilflugt med undertitlen Maj 1945 i Flensborg – Mellem ofre og gerningsmænd.

Sammen med videofotograf Lars Salomonsen har han for Flensborg Avis lavet en video om naziregimets sidste dage i Flensborg, og den hittede med over 50.000 visninger på Facebook, www.fla.de og andre portaler.

»I kommentarsporene kunne man se, at rigtig mange danskere slet ikke kender til de dramatiske begivenheder, der fandt sted i Flensborg op til og efter Anden Verdenskrigs slutning,« siger Hans Christian Davidsen.

Foredrag ved forfatter og journalist ved Flensborg Avis, Hans Christian Davidsen

Arrangement sendes live fra Tønder biblioteker. Klik på knappen for at se med live.

Live: Nazisternes flugt

(Foto af Sebastian Iwersen)

Det Hemmelige Selskab III - Ungdomsoprør og rødstrømper
2023-11-16 16:30 - 18:00 | Dit bibliotek
D. 8. april 1970 gik en flok unge kvinder, udklædte og med store papskilte, gennem strøget i København. Det blev starten på Rødstrømpebevægelsen, som forandrede synet på kønsroller, kvinders kroppe, politikken og kulturlivet. Bevægelsen holdt sig kørende i små 15 år, for i 1985 at nedlægge sig selv. Siden er Rødstrømpebevægelsen blevet et ikon på godt og ondt. Den er blevet glorificeret af nogle som et forbillede for søstersolidaritet, og en generations modige opgør med patriarkatet. Af andre er den blevet udråbt til et rædselskabinet af aseksuelle klidmostre og mandehadere.

Arrangementet er for medlemmer af Det Hemmelige Selskab for Historie. Kontakt dit bibliotek for at høre om det er muligt at deltage i dit område.

Oplægsholder Jytte Nielsen, informationsspecialist i kønsforskning på Det Kgl. Bibliotek
